聖經和合本

《聖經和合本》，喺1919年出版，係所有中文聖經譯本發行最多，係華人最普遍使用嘅《聖經》中文譯本。

歷史
19世紀，喺中國嘅外國差會都出版咗自己嘅中文《聖經》譯本，每個譯本喺用詞同翻譯原則上都有差別。傳教士憂心中國信徒面對多個譯本無所適從，希望有一本聯合譯本。當時好多人期望用淺白文言為聯合譯本嘅文體，因為既有《聖經》應有嘅典雅文氣，讀書人亦可以接納，又因為文字比較淺易，受過教育比較少嘅民眾都能夠睇得明。而且淺文理譯本亦唔會好似官話譯本受到方言差異所限制。

外國宣教士曾經嘗試推出統一嘅中文譯本。1858年出版嘅《委辦譯本》《新舊約全書》係首次聚集眾人嘅力量合作翻譯嘅成果。可惜由於當時每個差會嘅宣教士之間都有自己嘅期望，意見分歧，以致《委辦譯本》統一中文譯本嘅目的最終並未能夠達成。

1890年5月，四百幾位嚟自唔同國籍同宗派喺中國嘅傳教士，聚集喺上海商討中國傳教事工同彼此之間嘅合作，對聖經翻譯深表重視。大會通過按照「聖經唯一，譯本則三」嘅原則，成立三個委員會分別負責翻譯深文理、淺文理、官話三種譯本，以滿足唔同讀者群體嘅需求。大會議決以《英國修訂譯本》為三個譯本嘅藍本，若果有文中有差異就會参考《欽定本》作出選擇。《英國修訂譯本》所使用嘅希臘文同希伯來文係三個譯本嘅底本。

大英聖書公會、美國聖經公會、蘇格蘭聖經公會同意承擔翻譯費用，其中大英聖書公會喺整個翻譯計劃中，擔當主導角色。具體嘅翻譯工作由三個委員會分別進行，佢哋都選擇先翻譯《新約聖經》，然後先至翻譯《舊約聖經》。淺文理《和合本》新約喺1900年完成。深文理同官話《和合本》新約嘅翻譯工作都喺1906年結束。

1907年喺上海召開嘅傳教士大會一致決定終止淺文理呢個項目，只以文理同官話翻譯舊約聖經。淺文理新約聖經係三個翻譯計畫中最早完成嘅，喺1902年出版。好多人認為淺文理係三個翻譯項目中最重要嘅部分，能夠以優雅嘅文字令到廣泛人士接觸到聖經。呢個譯本嘅目的係要令到冇受過太多教育嘅讀者能夠睇得明或者聽得明經文嘅意思，但係譯者為咗要重現希臘文嘅思維，盡力模仿原文嘅語法，令到譯文難以明白。呢個譯本遇到最大嘅挫敗，最後失敗唔能夠完成，舊約聖經翻譯工作亦放棄進行。

《深文理和合譯本》翻譯委員翻譯要點
使用淺白、流暢、有節奏嘅文體
避免過分執著字面意思嘅弊病，語言應該符合中文嘅表達方式
唔堅持以同一個中文字去翻譯同樣嘅希臘文或希伯來文詞彙
少用罕見或意義唔清楚嘅詞彙

經卷同縮寫

聖經新標點和合本‎
聖經和合本修訂版

基督教